b'\n_START_ARTICLE_\nHarry Potter ja kuoleman varjelukset, osa 1\n_START_SECTION_\nJuoni\n_START_PARAGRAPH_\nTaikaministeri Rufus Rymistyir (Bill Nighy) puhuu taikamaailman medialle ja vakuuttaa, ett\xc3\xa4 taikaministeri\xc3\xb6 pysyy vahvana, vaikka lordi Voldemort (Ralph Fiennes) on saanut yh\xc3\xa4 enemm\xc3\xa4n valtaa taika- ja j\xc3\xa4stimaailmassa. Severus Kalkaros (Alan Rickman) saapuu Malfoyn kartanoon ilmoittamaan lordi Voldemortille ja t\xc3\xa4m\xc3\xa4n kuolonsy\xc3\xb6jille, ett\xc3\xa4 Harry (Daniel Radcliffe) aiotaan siirt\xc3\xa4\xc3\xa4 pois Likusteritie 4:st\xc3\xa4. Voldemort ottaa Lucius Malfoyn (Jason Isaacs) taikasauvan itselleen, sill\xc3\xa4 h\xc3\xa4n ei voi k\xc3\xa4ytt\xc3\xa4\xc3\xa4 omaa sauvaansa Harrya vastaan._NEWLINE_Sill\xc3\xa4 v\xc3\xa4lin Feeniksin kilta saapuu Likusteritielle ja saattaa Harryn turvaan k\xc3\xa4ytt\xc3\xa4en monijuomalient\xc3\xa4 luodakseen kuusi vale-Harrya. Lent\xc3\xa4ess\xc3\xa4\xc3\xa4n kohti Kotikoloa he saavat kimppuunsa kuolonsy\xc3\xb6ji\xc3\xa4, ja Villisilm\xc3\xa4 Vauhkomieli (Brendan Gleeson) ja Hedwig kuolevat taistelussa. Voldemort yritt\xc3\xa4\xc3\xa4 tappaa Harryn Malfoyn sauvalla mutta ep\xc3\xa4onnistuu. Kotikolossa Harry saa n\xc3\xa4yn Ollivanderista (John Hurt). Voldemortin mukaan sauvantekij\xc3\xa4 valehteli h\xc3\xa4nelle kertoessaan, ett\xc3\xa4 Harryn saattaisi tappaa ainoastaan jonkun toisen sauvalla._NEWLINE_Rymistyir saapuu Kotikoloon ja jakaa Albus Dumbledoren testamentin mukaisesti esineit\xc3\xa4 Ronille (Rupert Grint), Hermionelle (Emma Watson) ja Harrylle. Ron saa Dumbledoren pimeyttimen, Hermione Siuntio Silos\xc3\xa4keen tarinat -nimisen satukirjan ja Harry puolestaan kultaisen siepin. Paljastuu, ett\xc3\xa4 Harryn oli m\xc3\xa4\xc3\xa4r\xc3\xa4 saada my\xc3\xb6s Godric Rohkelikon miekka, mutta Rymistyirin mukaan miekka on t\xc3\xa4rke\xc3\xa4 historiallinen esine, eik\xc3\xa4 sit\xc3\xa4 n\xc3\xa4in ollen voi antaa kenellek\xc3\xa4\xc3\xa4n. Lis\xc3\xa4ksi miekka oli kadonnut._NEWLINE_My\xc3\xb6hemmin Bill Weasleyn ja Fleur Delacourin (Domhnall Gleeson ja Cl\xc3\xa9mence Po\xc3\xa9sy) h\xc3\xa4\xc3\xa4t keskeytyv\xc3\xa4t, kun kuolonsy\xc3\xb6j\xc3\xa4t hy\xc3\xb6kk\xc3\xa4\xc3\xa4v\xc3\xa4t h\xc3\xa4\xc3\xa4vieraiden kimppuun. Kuolonsy\xc3\xb6j\xc3\xa4t ovat vallanneet taikaministeri\xc3\xb6n ja k\xc3\xa4ytt\xc3\xa4v\xc3\xa4t sen valtaa hyv\xc3\xa4kseen vainotakseen j\xc3\xa4stisyntyisi\xc3\xa4 noitia ja velhoja. Ron, Hermione ja Harry kaikkoontuvat Lontooseen ja l\xc3\xb6yt\xc3\xa4v\xc3\xa4t turvapaikan Kalmanhanaukio 12:sta. Siell\xc3\xa4 he saavat selville, ett\xc3\xa4 medaljongin muotoisen v\xc3\xa4\xc3\xa4r\xc3\xa4n hirnyrkin \xe2\x80\x9dR. A. M.\xe2\x80\x9d tarkoittaa Regulus Arcturus Mustaa, Siriuksen pikkuvelje\xc3\xa4. Mustan perheen kotitontulta Oljolta (\xc3\xa4\xc3\xa4nen\xc3\xa4 Simon McBurney) he kuulevat, ett\xc3\xa4 Mundungus Fletcher (Andy Linden) on varastanut oikean medaljongin. Oljo ja Dobby (\xc3\xa4\xc3\xa4nen\xc3\xa4 Toby Jones) ottavat Fletcherin kiinni, ja t\xc3\xa4m\xc3\xa4 paljastaa medaljongin olevan Dolores Pimennon (Imelda Staunton) hallussa. Monijuomaliemen avulla naamioituneet Harry, Ron ja Hermione soluttautuvat taikaministeri\xc3\xb6\xc3\xb6n, onnistuvat saamaan medaljongin haltuunsa ja pakenevat metsiin._NEWLINE_Kolmikko ei pysty tuhoamaan hirnykki\xc3\xa4, joten he pit\xc3\xa4v\xc3\xa4t medaljonkia kaulassa vuorotellen heikent\xc3\xa4\xc3\xa4kseen sen aiheuttamaa psyykkist\xc3\xa4 negatiivisuutta. Harry saa n\xc3\xa4yn, jossa Voldemort kuulustelee Gregorovitchi\xc3\xa4 (Rade \xc5\xa0erbed\xc5\xbeija), kuuluisaa sauvantekij\xc3\xa4\xc3\xa4, joka v\xc3\xa4itt\xc3\xa4\xc3\xa4, ett\xc3\xa4 kerran er\xc3\xa4s teinipoika (Jamie Campbell Bower) varasti h\xc3\xa4nen kaupastaan legendaarisen seljasauvan. Voldemort alkaa etsi\xc3\xa4 varasta. Kun on Ronin vuoro pit\xc3\xa4\xc3\xa4 medaljongia, h\xc3\xa4n alkaa harhaluuloisesti kuvitella, ett\xc3\xa4 Harry ja Hermione ovat l\xc3\xa4hentym\xc3\xa4ss\xc3\xa4 toisiaan. Niinp\xc3\xa4 Ron hylk\xc3\xa4\xc3\xa4 heid\xc3\xa4t. Harry ja Hermione k\xc3\xa4yv\xc3\xa4t Godrickin notkossa, jossa he etsiv\xc3\xa4t Bathilda Bagshotia (Hazel Douglas). Historioitsija Bagshotilla saattaa olla hallussaan Godrickin miekka, joka kykenee kenties tuhoamaan hirnyrkit. Harry ja Hermione joutuvat kuitenkin Voldemortin k\xc3\xa4\xc3\xa4rmeen Naginin hy\xc3\xb6kk\xc3\xa4yksen kohteeksi, ja he p\xc3\xa4\xc3\xa4sev\xc3\xa4t h\xc3\xa4din tuskin pakoon. Hermione tunnistaa Harryn n\xc3\xa4yss\xc3\xa4 esiintyneen salaper\xc3\xa4isen varkaan Gellert Grindelwaldiksi._NEWLINE_Illan koittaessa Harry n\xc3\xa4kee naarashirven muotoisen suojeliuksen ja seuraa sit\xc3\xa4 j\xc3\xa4\xc3\xa4tyneelle lammelle. Sielt\xc3\xa4 h\xc3\xa4n l\xc3\xb6yt\xc3\xa4\xc3\xa4 Godricin miekan, joka on lammen pohjassa j\xc3\xa4\xc3\xa4n alla. Medaljongi kaulassaan Harry menee veteen hakemaan miekkaa. Medaljongi yritt\xc3\xa4\xc3\xa4 hukuttaa h\xc3\xa4net, mutta Ron saapuu paikalle juuri ajoissa ja pelastaa Harryn. Ron kamppailee tuhotakseen medaljongin ja p\xc3\xa4ihitt\xc3\xa4\xc3\xa4 lopulta sen voimat iskien sit\xc3\xa4 Godricin miekalla._NEWLINE_Kolmikko vierailee Ksenofilius Lovekivan (Rhys Ifans) luona saadakseen selville, mit\xc3\xa4 heid\xc3\xa4n er\xc3\xa4s useita kertoja n\xc3\xa4kem\xc3\xa4ns\xc3\xa4 symboli tarkoittaa. He kuulevat, ett\xc3\xa4 symboli edustaa kuoleman varjeluksia: seljasauvaa, elpymyskive\xc3\xa4 ja n\xc3\xa4kym\xc3\xa4tt\xc3\xb6myysviittaa. Lovekiva pett\xc3\xa4\xc3\xa4 heid\xc3\xa4t kuolonsy\xc3\xb6jille voidakseen pelastaa siepatun tytt\xc3\xa4rens\xc3\xa4. Seuranneessa kaaoksessa Harry n\xc3\xa4kee n\xc3\xa4yn, jossa Grindelwald (Michael Byrne) kertoo Voldemortille, ett\xc3\xa4 seljasauva on Dumbledoren haudassa. Ron, Harry ja Hermione joutuvat vangeiksi, heid\xc3\xa4t vied\xc3\xa4\xc3\xa4n Malfoyn kartanoon, ja Bellatrix Lestrange (Helena Bonham Carter) sulkee Harryn ja Ronin viinikellariin. Kellarista he l\xc3\xb6yt\xc3\xa4v\xc3\xa4t Lunan (Evanna Lynch), Ollivanderin ja Lujahaka-nimisen maahisen (Warwick Davis). Bellatrix kiduttaa Hermionea saadakseen tiet\xc3\xa4\xc3\xa4, mist\xc3\xa4 he l\xc3\xb6ysiv\xc3\xa4t Godricin miekan, jonka olisi pit\xc3\xa4nyt olla Bellatrixin holvissa Irvetassa. Kun Dobby ilmiintyy viinikellariin pelastamaan vangit, Harry taistelee Dracon kanssa ja p\xc3\xa4ihitt\xc3\xa4\xc3\xa4 h\xc3\xa4net. Lyhyen taistelun j\xc3\xa4lkeen Harry ja kumppanit pakenevat, mutta sen aikana Bellatrix tappaa Dobbyn. Viimeiseksi n\xc3\xa4hd\xc3\xa4\xc3\xa4n, miten Voldemort murtautuu Dumbledoren hautaan ja varastaa seljasauvan.\n_START_SECTION_\nKehitys\n_START_PARAGRAPH_\nIdea viimeisen Potter-kirja jakamisesta kahteen osaan tuli aikaisemmasta ajatuksesta jakaa Harry Potter ja liekehtiv\xc3\xa4 pikari osiin vuonna 2004. Kuoleman varjelusten molemmat osat kuvattiin samanaikaisesti ja elokuvaa k\xc3\xa4siteltiin, kuin se olisi ollut yksi elokuva. Idea kirjan jakamisesta oli mainittu jo vuonna 2007, mutta se otettiin vakavasti vasta kun tuottaja David Heyman p\xc3\xa4\xc3\xa4si keskustelemaan k\xc3\xa4sikirjoittaja Steve Klovesin kanssa vuosien 2007\xe2\x80\x932008 k\xc3\xa4sikirjoittajalakon j\xc3\xa4lkeen ja kun Heyman sai Rowlingin suostumuksen. Kloves alkoi ty\xc3\xb6st\xc3\xa4\xc3\xa4 2. osan k\xc3\xa4sikirjoitusta huhtikuussa 2009._NEWLINE_Ennen kuin David Yates oli virallisesti valittu ohjaamaan elokuvan, muutkin olivat kiinnostuneita ohjaajan paikasta. Harry Potter ja Azkabanin vanki -elokuvan ohjannut Alfonso Cuar\xc3\xb3n sanoi, ett\xc3\xa4 olisi kiinnostunut palaamaan ohjaajaksi. Guillermo del Toro, joka ei ollut kiinnostunut ohjaamaan Azkabanin vankia, ilmaisi olevansa kiinnostunut ohjaamaan Kuoleman varjelukset, mutta h\xc3\xa4n valmisteli samalla Hobitti-elokuvia eik\xc3\xa4 h\xc3\xa4nell\xc3\xa4 ollut aikaa muille projekteille._NEWLINE_Rowling nimettiin elokuvan tuottajaksi David Heymanin ja David Barronin rinnalle. Heyman totesi, ett\xc3\xa4 Kuoleman varjelukset tulee seuraamaan enemm\xc3\xa4n kirjan juonta kuin aikaisemmat elokuvat, sill\xc3\xa4 osat ovat hyvin pitki\xc3\xa4. Daniel Radcliffe sanoi varsinkin elokuvan ensimm\xc3\xa4isen osan olevan road movie, sill\xc3\xa4 trio ei ole en\xc3\xa4\xc3\xa4 vain paikoillaan Tylypahkassa. Yates ja Heyman ovat kertoneet, ett\xc3\xa4 joillakin seitsem\xc3\xa4nnen kirjan tapahtumista oli vaikutusta siihen, miten Harry Potter ja puoliverinen prinssi kirjoitettiin.\n_START_SECTION_\nTausta\n_START_PARAGRAPH_\nHarry Potter ja kuoleman varjelukset on viimeinen, kaksiosainen elokuva Harry Potter -elokuvasarjassa. Kaikki elokuvat perustuvat J. K. Rowlingin luomaan Harry Potter -kirjasarjaan. Ensimm\xc3\xa4inen elokuva, Viisasten kivi, valmistui vuonna 2001 ja elokuvasarjan suosion my\xc3\xb6t\xc3\xa4 osien teko jatkui aina vuoteen 2011, jolloin Kuoleman varjelusten toinen osa sai ensi-iltansa. Muita sarjaan kuuluvia ovat elokuvat Salaisuuksien kammio (2002), Azkabanin vanki (2004), Liekehtiv\xc3\xa4 pikari (2005), Feeniksin kilta (2007) ja Puoliverinen prinssi (2009)._NEWLINE_My\xc3\xb6s kirjasarja on saanut maailmanlaajuisen suosion: Sarjan ensimm\xc3\xa4ist\xc3\xa4, toista ja kolmatta osaa oli vuoteen 2005 menness\xc3\xa4 myyty 27,6 miljoonaa kappaletta. Rowling olikin ensimm\xc3\xa4inen romaanikirjailija, jolla oli New York Timesin bestsellerlistalla nelj\xc3\xa4n eniten myydyn joukossa kolme teosta 16 viikkoa. Nelj\xc3\xa4nnest\xc3\xa4 ja viidennest\xc3\xa4 kirjasta oli molemmista otettu siihen menness\xc3\xa4 suurimmat kirjojen ensipainokset: Liekehtiv\xc3\xa4st\xc3\xa4 pikarista 4,8 miljoonaa (3,8 miljoonaa Yhdysvaltoihin, loput Britanniaan) ja Feeniksin killasta 8,5 miljoonaa kappaletta. Esimerkiksi Liekehtiv\xc3\xa4n pikarin painosm\xc3\xa4\xc3\xa4r\xc3\xa4 oli 40 kertaa enemm\xc3\xa4n kuin bestseller-listoilla yleens\xc3\xa4 olevista otetaan, ja sit\xc3\xa4 oli varattu etuk\xc3\xa4teen 5,3 miljoonaa kappaletta. Se olikin my\xc3\xb6s nopeimmin myyty kirja: muutama p\xc3\xa4iv\xc3\xa4 ilmestymisens\xc3\xa4 j\xc3\xa4lkeen 3,8 miljoonan kappaleen painoksesta oli myyty kolme miljoonaa kappaletta.\n_START_SECTION_\nRoolijako\n_START_PARAGRAPH_\nBill Nighy ei saanut toivomaansa Rufus Rymistyirin roolia Harry Potter ja puoliverinen prinssi -elokuvaan, koska hahmo ei esiinny elokuvassa. H\xc3\xa4n sai roolin kuitenkin Kuoleman varjelusten ensimm\xc3\xa4iseen osaan. Ensiesiintymisens\xc3\xa4 vasta Kuoleman varjelusten ensimm\xc3\xa4isess\xc3\xa4 osassa tekev\xc3\xa4n Bill Weasleyn rooliin valittiin Domhnall Gleeson, joka on Alastor Vauhkomielt\xc3\xa4 n\xc3\xa4yttelev\xc3\xa4n Brendan Gleesonin poika. Ensimm\xc3\xa4isess\xc3\xa4 elokuvassa Lujahaka-maahisen vartaloa esitti Verne Troyer, joka on yksi harvoista yhdysvaltalaisista n\xc3\xa4yttelij\xc3\xb6ist\xc3\xa4 Harry Potter -elokuvissa, ja \xc3\xa4\xc3\xa4nin\xc3\xa4yttelij\xc3\xa4n\xc3\xa4 toimi Warwick Davis. Kuoleman varjeluksissa Lujahakaa esitt\xc3\xa4\xc3\xa4 Warwick Davis, joka esitt\xc3\xa4\xc3\xa4 my\xc3\xb6s professori Lipetiti\xc3\xa4. Vincent Crabbe ei esiinny elokuvan kummassakaan osassa, koska hahmon n\xc3\xa4yttelij\xc3\xa4 Jamie Waylett pid\xc3\xa4tettiin huumausainerikoksen vuoksi. Kyseinen hahmo korvataan Crabben kaverilla Blaise Zabinilla, jota n\xc3\xa4yttelee Louis Cordice.\n_START_SECTION_\nKuvaukset\n_START_PARAGRAPH_\nElokuvaa alettiin ty\xc3\xb6st\xc3\xa4\xc3\xa4 26. tammikuuta 2009, kun taas kuvaukset alkoivat 19. helmikuuta 2009 Leavesden Studiolla, miss\xc3\xa4 kaikki aikaisemmat elokuvatkin on kuvattu. Viimeinen kuvattava kohtaus oli ensimm\xc3\xa4isest\xc3\xa4 osasta, jossa kolmikko pakenee ministeri\xc3\xb6st\xc3\xa4. Kuvaukset p\xc3\xa4\xc3\xa4ttyiv\xc3\xa4t 12. kes\xc3\xa4kuuta 2010. Molemmat osat kuvasi portugalilainen Eduardo Serra. Daniel Radcliffen sijaisn\xc3\xa4yttelij\xc3\xa4 David Holmes loukkaantui vakavasti elokuvan ensimm\xc3\xa4isen osan kuvauksissa Leavesden Studiossa. H\xc3\xa4nen tarkoituksenaan oli lent\xc3\xa4\xc3\xa4 ilman halki r\xc3\xa4j\xc3\xa4hdyksen seurauksena, mutta h\xc3\xa4n putosi maahan. Simpukkam\xc3\xb6kin lavasteet rakennettiin Freshwaterin rannalle Pembrokeshireen, Walesiin. Kohtaukset simpukkam\xc3\xb6kiss\xc3\xa4 kuvattiin 11.\xe2\x80\x9315. toukokuuta 2009.\n_START_SECTION_\nMusiikki\n_START_PARAGRAPH_\nJohn Williams, joka on s\xc3\xa4velt\xc3\xa4nyt musiikin kolmeen ensimm\xc3\xa4iseen Potter-elokuvaan, ilmoitti kiinnostuneensa musiikin s\xc3\xa4velt\xc3\xa4misest\xc3\xa4 Kuoleman varjeluksiin. Ohjaaja David Yates kertoi, ett\xc3\xa4 h\xc3\xa4n halusi Williamsin ty\xc3\xb6st\xc3\xa4m\xc3\xa4\xc3\xa4n elokuvan toista osaa, mutta Williamsin aikataulu ei sopinut Yatesille. Lopulta s\xc3\xa4velt\xc3\xa4j\xc3\xa4ksi valittiin ranskalainen Alexandre Desplat.\n_START_SECTION_\nMarkkinointi\n_START_PARAGRAPH_\nEnsimm\xc3\xa4inen osa elokuvasta suunniteltiin julkaistavan my\xc3\xb6s kolmiulotteisena versiona normaalin version lis\xc3\xa4ksi, mutta 3D-version julkaisu jouduttiin perumaan aikataulusyist\xc3\xa4. Elokuvan ensimm\xc3\xa4inen kuva julkaistiin 1. joulukuuta 2009, jossa n\xc3\xa4htiin Harry, Ron ja Hermione Lontoon kaduilla. Joulukuussa julkaistiin my\xc3\xb6s lyhyt kooste elokuvan tapahtumista. Elokuvan ensimm\xc3\xa4inen t\xc3\xa4ysimittainen traileri julkaistiin 28. kes\xc3\xa4kuuta.\n_START_SECTION_\nVastaanotto\n_START_PARAGRAPH_\nAvausviikonloppunaan Kuoleman varjelukset, osa 1 tuotti 125 miljoonan dollaria (n. 101 miljoonaa euroa) Pohjois-Amerikassa, rikkoen elokuvasarjan entisen enn\xc3\xa4tyksen jota piti Harry Potter ja liekehtiv\xc3\xa4 pikari 102 miljoonalla dollarilla. Suomessa se ker\xc3\xa4si ensimm\xc3\xa4isen viiden p\xc3\xa4iv\xc3\xa4n aikana 125 959 katsojaa ja 1,1 miljoonaa euroa, mik\xc3\xa4 oli sarjan paras avaus. Elokuvasta tuli eniten kansainv\xc3\xa4lisesti tuottanut Potter, kun se ohitti Viisasten kiven 9. maaliskuuta 2011. Elokuva on maailman 49. tuottoisin elokuva 955,4 miljoonalla dollarilla.'